চাকরিহারাদের মাসিক ভাতা কত টাকা? জানিয়ে দিলেন মুখ্যমন্ত্রী

ওয়েবডেস্ক: এসএসসি কাণ্ডে (SSC Scam) তোলপাড় রাজ্য রাজনীতি। সুপ্রিম কোর্টের (Supreme Court) নির্দেশে চাকরি হারিয়েছেন ২৬ হাজার শিক্ষক, এদের মধ্যে রয়েছেন শিক্ষাকর্মীরাও। মধ্যশিক্ষা পর্ষদের আবেদনের পর ৩১ ডিসেম্বর পর্যন্ত অযোগ্যের তালিকায় নন, এমন শিক্ষকদের পড়ানোর অনুমতি দিয়েছে আদালত। কিন্তু অশিক্ষক কর্মীরা? তাদের কি হবে? এমতবস্থায় তাঁদের পাশে দাঁড়ালেন মুখ্যমন্ত্রী মমতা বন্দ্যোপাধ্যায় (Mamata Banerjee)। গ্রুপ সি এবং গ্রুপ ডি কর্মীদের জন্য ভাতার ব্যবস্থা করল রাজ্য সরকার। শনিবার নবান্ন থেকে বড় ঘোষণা করলেন মুখ্যমন্ত্রী মমতা বন্দ্যোপাধ্যায়।

এদিন নবান্ন (Nabanna) সভাঘরে চাকরিহারা অশিক্ষক কর্মীদের সঙ্গে বৈঠক করেন মুখ্যসচিব হরিকৃষ্ণ দ্বিবেদী। সেখানেই চাকরিহারাদের সঙ্গে ফোনে কথা বলেন মুখ্যমন্ত্রী। জানান, চাকরিহারাদের (Jobless) পাশে আছে সরকার। আদালতের রায় অমান্য করা সম্ভব নয়, কিন্তু তাদের কিভাবে সংসার চলবে তাই তাঁদের জন্য বিকল্প বেতনের প্রস্তাব দেন মুখ্যমন্ত্রী।

আরও পড়ুন: পহেলগাঁওয়ের নিহত বিতান অধিকারীর বাবা-মাকে পেনশন দেওয়ার ঘোষণা মুখ্যমন্ত্রীর

চাকরিহারা গ্রুপ কর্মীদের মাসিক ২৫ হাজার এবং গ্রুপ ডি চাকরিহারাদের জন্য ২০ হাজার টাকা আর্থিক সাহায্য করবে রাজ্য সরকারের শ্রমদফতর। তবে এর সঙ্গে শিক্ষাদফতরকে যুক্ত করছে না রাজ্য সরকার। এই টাকা দেওয়া হবে সোশ্যাল সিকিউরিটি স্কিমের মাধ্যমে। মুখ্যমন্ত্রী জানিয়ে দেন, আমরা আদালতের রায় মেনে কাজ করব, কোনও ভাগাভাগি আমরা করছি না।

মুখ্যমন্ত্রী আরও বড় ঘোষণা করেন, আদলতে মামলার নিষ্পত্তি না হওয়া প্রতিশ্রুতি মতো সরকার এই টাকা দেবে। সেইসঙ্গে তিনি জানান, মে মাসেই সুপ্রিম কোর্টে রিভিউ পিটিশন দাখিল করা হবে। শিক্ষক-শিক্ষিকাদের পাশাপাশি অশিক্ষক কর্মীদের জন্যও রিভিউ পিটিশন দাখিল করা হবে।

উল্লেখ্য, প্রথম থেকেই চাকরিহারাদের পাশে থাকার বার্তা দিয়েছেন মুখ্যমন্ত্রী মমতা বন্দ্যোপাধ্যায়। মুখ্যমন্ত্রী জানান, যোগ্যদের চাকরি ফেরানোর জন্য যথাসাধ্য চেষ্টা করবে সরকার।